projecte-aina/catalan_government_crawling huggingface dataset:
55 cellers de les 12 denominacions d'origen reconegudes al nostre país participaran en la 38a edició de la Mostra, que tindrà lloc a Barcelona, del 21 al 24 de setembre de 2018
La Mostra de Vins i Caves de Catalunya arriba aquest any a la seva 38a edició amb una selecció molt completa i variada que permetrà gaudir dels vins i caves dels 55 cellers que hi participen.
Aquest any la Mostra, organitzada pel Departament d'Agricultura, Ramaderia, Pesca i Alimentació (DARP), a través de l'Institut Català de la Vinya i el Vi (INCAVI) i la Promotora d'Exportacions Agroalimentàries (PRODECA), arriba amb dues novetats remarcables.
La cita torna a coincidir, com feia tradicionalment, amb la celebració de les festes de la Mercè, i ho farà en un nou emplaçament a través d'un muntatge de 1.600 m2 en el moll de la Marina, que connecta amb el Passeig del Port Olímpic i se situa entre la Torre Mapfre i la torre que allotja l'Hotel Arts.
La Mostra, una cita gastronòmica ja tradicional entre els barcelonins, completa la seva oferta de vins amb el tast de productes de proximitat.
Així, es pot gaudir del maridatge de diferents vins i caves amb productes com ara embotits, formatges, postres i coques dolces i salades.
A més, la col·laboració entre l'organització de la Mostra i Turisme de Catalunya permetrà que els visitants coneguin l'oferta enoturística del nostre país.
Els cellers participants donaran a conèixer els seus productes més icònics a l'Espai Selecció, una zona ideada especialment per conèixer més a fons i gaudir dels vins singulars que ens ofereix la Mostra.
Com a novetat, aquest any es podran tastar els vins guardonats al premis Vinari, que reconeixen els millors vins catalans de l'any.
La Mostra també té espai pels qui vulguin aprofundir en el coneixement de les DO de vins i caves catalans a través del programa de presentacions i tasts guiats que tenen lloc a les dues sales de tast habilitades.
A més, si no es vol marxar amb les mans buides, la Mostra posa a disposició dels assistents la seva botiga, on es poden adquirir les més de 500 referències que tenen presència als estands dels cellers participants.
D'altra banda, la 38a Mostra de Vins repeteix, per cinquè any consecutiu, la iniciativa solidaria, que en aquesta edició anirà lligada al projecte de Proactiva Open Arms, una organització no governamental i sense ànim de lucre que té com a principal missió rescatar del mar els refugiats que arriben a Europa fugint de conflictes bèl·lics.
Horaris i Preus de la Mostra de Vins i Caves de Catalunya
Cellers participants a la Mostra de Vins i Caves de Catalunya:
La consellera Teresa Jordà valora positivament l'esforç dels assistents per assolir els objectius
Representants del sector s'han reunit aquest dimarts a Vilafranca del Penedès en la Segona Cimera del Cava convocada pel Departament d'Agricultura, Ramaderia, Pesca i Alimentació i l' INCAVI.
A la reunió també s'ha acordat una nova cimera pel mes de març per concretar les accions i posar-les en marxa els propers mesos.
La consellera d'Agricultura, Teresa Jordà, ha valorat positivament el resultat de la reunió.
Jordà ha posat en valor el fet que a la trobada hi hagi assistit la totalitat del sector i ha remarcat el "compromís" de totes les parts per "fer els deures" i aconseguir els objectius.
Bona part de les mesures les haurà d'aprovar i implementar el Consell Regulador de la DO Cava.
La consellera ha destacat el fet que el Consell Regulador hagi participat en aquesta cimera.
Jordà ha destacat la "qualitat" del cava i ha remarcat la voluntat de tot el sector de "seguir treballant per aquest producte que sabem fer tant bé, amb els pagesos i elaboradors".
La cimera ha analitzat les mesures estratègiques que s'han acordat els últims mesos, des de la Primera Cimera del Cava, el mes d'agost.
Els assistents han valorat positivament haver aconseguit que durant tres anys no es pugui ampliar la superfície de vinyes pel cava i l'aprovació del pla estratègic per part del ple del Consell Regulador del Cava.
150 cellers catalans seran presents a la primera edició de la Barcelona Wine Week que se celebra del 3 al 5 de febrer a Fira de Barcelona
La consellera d'Agricultura, Ramaderia, Pesca i Alimentació, Teresa Jordà, inaugurarà dilluns 3 de febrer, a les 12 h, al pavelló 8 del recinte firal de Montjuïc, la primera edició de la Barcelona Wine Week, organitzada per Fira de Barcelona, que té com a objectiu erigir-se en la major plataforma per mostrar als operadors internacionals l'extensa oferta de vins de totes les denominacions d'origen de l'Estat espanyol.
El Departament d'Agricultura, a través de Prodeca i l'INCAVI, ha donat suport a la participació dels cellers catalans.
En total, hi seran presents 150 cellers de diferents denominacions d'origen catalanes.
L'espai expositiu està organitzat en dues grans àrees: la principal, BWW Lands, on hi haurà els cellers amb denominació d'origen i amb un espai d'informació per a cada DO, i BWW Groups & Complements, on hi haurà els grans grups empresarials del món del vi al costat d'empreses d'accessoris i serveis al sector.
L'Institut Català de la Vinya i el Vi també tindrà un espai d'atenció al visitant per mostrar la diversitat del sector vitivinícola català i acompanyar els cellers catalans presents a la BWW.
L'orientació d'aquest nou saló s'adapta molt al model vitivinícola català, el qual, des de fa anys, ha apostat clarament per les denominacions d'origen, que són la millor garantia de l'origen dels vins, el millor camí per avançar col·lectivament cap a l'excelència i la millor manera de visualitzar la diversitat de la nostra vitivinicultura.
Més del 90% del raïm que es produeix a Catalunya es destina a les 12 DO catalanes.
La BWW té com a prioritat augmentar les oportunitats de negoci i maximitzar el retorn de les empreses expositores que podran establir nombrosos contactes amb compradors estrangers de vi.
L'esdeveniment també compta amb un complet programa d'activitats que impulsa el coneixement al voltant del vi, amb l'accent en els seus vincles amb la cultura i la gastronomia.
Professionals del vi, representants de cellers i denominacions d'origen catalanes són presents en el programa de la BWW Hub.
A Catalunya, hi ha una superfície de vinya de més de 50.000 hectàrees, un 30% de les quals són ecològiques.
Hi ha un total de 800 cellers i 8.000 viticultors i viticultores.
La indústria de fabricació de vins computa més de 4.800 treballadors, però el total del sector ocupa més de 25.900 treballadors, ja sigui a la vinya, als cellers o al sector dels serveis.
L'any 2018, es van comercialitzar 108 milions d'ampolles de vi tranquil i 244 milions d'ampolles de cava.
Pel que fa a l'exportació, s'exporten 204 milions d'ampolles de vi i cava a 140 països del món.
Els principals mercats són el Regne Unit, Alemanya i els Estats Units.
La indústria vitivinícola, amb un volum de negoci anual proper als 1.500 milions d'euros, constitueix el tercer sector agroalimentari de Catalunya i el 19,9% del sector del vi a Espanya.
Amb el Mas Edetària Selecció, ja són 12 els vins de finca de Catalunya
El vi Mas Edetària Selecció del celler Edetària de la DO Terra Alta ha estat reconegut amb la distinció de qualitat "vi de finca", el màxim reconeixement que es pot atorgar a un vi i que el concedeix el Departament d'Agricultura, Ramaderia, Pesca i Alimentació a proposta de l'INCAVI.
És un títol que distingeix, a més de les característiques singulars i climàtiques, els vins de raïms procedents de la mateixa finca, que segueix uns protocols més exigents per part de la DO, quant a producció i rendiments, i que tenen una categoria i un prestigi tant nacional com internacional al llarg de deu anys.
Aquest és el primer vi de la DO Terra Alta que obté aquesta distinció.
Les parcel·les de vinya qualificades són d'una extensió d'1,18 ha i de les varietats garnatxa peluda, garnatxa negra, carinyena i està situada a la finca "Mas del Baró" al terme municipal de Gandesa, una zona caracteritzada per la presència de les serres calcàries de Pàndols, Cavalls i el Port d'Horta, a 360-380 metres sobre el nivell del mar.
La climatologia està marcada per temperatures suaus i una minsa precipitació, amb un període sec amb un sever dèficit hídric els mesos d'estiu i amb una estació lliure de gelades de l'abril al novembre.
Les parcel·les dedicades al conreu de la vinya es troben envoltades d'un mosaic de vinyes, d'altres conreus i zones boscoses.
12 vins de finca en 5 denominacions d'origen catalanes.
Amb aquest reconeixement, el Mas Selecció Edetària s'afegeix a l'elit dels vins catalans, al cim de la piràmide de qualitat de les denominacions d'origen de Catalunya juntament amb el vi Clos Mogador, del celler amb el mateix nom, Mas de la Rosa de Vall Llach; Teixar de Vinyes Domènech; Arnau Oller d'Heretat Oller del Mas; Vinya Gigi, Vinya Le Havre, Vinya Palau i Vinya La Scala de Jean Leon; Coma Blanca i Clos Fontà de Mas d'en Gil i Finca 3,9 d'Abadal.
Es tracta d'una de les fases de MINORVIN, un projecte que vol posar en valor la biodiversitat de les varietats minoritàries de vinya recuperades a Espanya i el seu potencial per mitigar els efectes del canvi climàtic.
En aquest projecte hi participen centres de recerca de tot l'Estat, com l'INCAVI i l'IRTA.
Aquests dies els tastadors qualificats del Panel de Tast de Catalunya tasten 60 vins elaborats a la verema 2019 amb varietats minoritàries de tot l'estat espanyol, concretament, 27 vins blancs, 2 rosats i 31 negres.
Es tracta de vins fruit de la recerca del projecte Minorvin, un projecte que vol posar en valor la biodiversitat existents entre varietats minoritàries de vinya recuperades a Espanya, avaluant el seu potencial sobre la mitigació dels efectes del canvi climàtic en la viticultura.
En total s'estan avaluant 51 varietats minoritàries de tota Espanya, actualment infravalorades, per conèixer la seva resistència a la sequera, la seva tolerància a les malalties fúngiques molt depenents de la climatologia (com el míldiu i l'oïdi) i el seu potencial per a diversificar la producció de vins.
A Catalunya, l'INCAVI-IRTA lidera un dels tres subprojectes del treball, estudiant el potencial vitícola i enològic de 7 varietats minoritàries de Catalunya i efectuant les anàlisis sensorials de tots els vins del projecte a través del Panel Oficial de Tast de Vins de Catalunya.
Aquests vins es tastaran amb la metodologia i funcionament habitual d'aquest Panel, desenvolupat per l'INCAVI i acreditat per ENAC.
El tast permetrà conèixer el perfil sensorial dels vins elaborats amb aquestes varietats i permetrà estudiar possibles semblances o diferències amb el producte final obtingut amb cada varietat i mètode d'elaboració.
Aquesta col·laboració s'emmarca dins de l'i2VI, grup de treball conjunt de l'IRTA i l'INCAVI que ofereix al sector vitivinícola tota la potència R+D del Departament d'Agricultura, Ramaderia, Pesca i Alimentació.
S'emmarca en la campanya per incentivar el turisme de proximitat "Catalunya és casa teva".
L'Institut Català de la Vinya i el Vi (INCAVI) engega avui una campanya digital que busca incentivar l'enoturisme a Catalunya i que s'emmarca en la gran campanya de promoció turística que va engegar fa uns dies la Generalitat de Catalunya amb l'eslògan 'Catalunya és casa teva".
La campanya de foment de l'enoturisme es posa en marxa avui dilluns 29 de juny i s'estendrà durant la primera quinzena de juliol en mitjans de comunicació digitals i xarxes socials.
La campanya es basa en el concepte de què ara és el moment de moure's per Catalunya i gaudir d'ella amb els cinc sentits i que, l'enoturisme, és una molt bona opció per viure del paisatge, el vins i la gastronomia del país.
La campanya "Catalunya és casa teva" té les emocions com a protagonistes clau.
Durant el confinament, una de les coses que més s'ha trobat a faltar és precisament poder sentit de prop: olorar, tastar, escoltar, veure, etc. Després d'aquest parèntesi, podrem tornar a experimentar de veritat, podrem tornar a sentir, viure i gaudir de racons, aromes i plaers que trobem en espais propers al nostre.
I Catalunya compta amb vinyes i cellers a tot el territori, i, amb frases suggerents, la campanya busca convidar als turistes a gaudir de l'enoturisme.
També s'ha activat una pàgina web sobre enoturisme a la web de la campanya global de promoció turística, amb informació i suggerències enoturístiques per fer a Catalunya: https://escasateva.catalunya.com/experiencia/percebre-les-aromes-de-vins-que-perduren-a-la-memoria/
Podeu descarregar l'espot al You Tube: https://youtu.be/bGlZchkDyxY
Serà telemàtica i s'emmarca en el procés Vins Vinents: Debat i reflexió estratègica per al futur de la vinya i el vi a Catalunya
Pel proper dimecres, 15 de juliol, des del grup de treball de Comunicació i Cultura del Vi de Vins Vinents, s'ha organitzat una jornada formativa telemàtica que porta per títol "Comunicació i Màrqueting del vi en el marc de la COVID19" de les 10 a les 12h dirigida a viticultors, elaboradors i professionals de la comunicació del vi.
Durant la jornada es presentarà l'estudi del Baròmetre del Vi Català a internet, elaborat pels periodistes David Jobé i Judith Cortina; i es faran dues sessions formatives, una sobre comunicació i màrqueting estratègic amb Glòria Vallès, professora a EAE Business School i Ostelea, i una altra de màrqueting digital amb amb Patricia Golferichs, directora de l'Agència Vilateral.
En el context actual davant la crisi sanitària de la Covid19, el sector del vi català -com la major part de sectors productius del país- s'ha vist greument afectat, amb un descens de vendes locals i nacionals i amb afectacions a l'exportació dels vins.
Per això és important definir noves estratègies que permetin revertir o millorar la situació generada per la nova realitat.
En aquest sentit, l'objectiu d'aquesta sessió és compartir idees, estudis i plataformes que puguin contribuir a millorar la situació del vi català a través de la comunicació.
Per a més informació i inscripcions, podeu consultar la Jornada tècnica
El passat mes d'abril, el comitè científic va decidir posposar les sessions presencials de les jornades monogràfiques dels grups de treball davant la situació de la pandèmia de la COVID19, però des d'alguns dels grups de treball s'ha anat avançant i treballant de forma telemàtica, mostra d'això és aquesta jornada prevista pel proper mes de juliol.
A hores d'ara s'està a l'espera de veure com evoluciona l'actual situació de COVID19 per valorar quan es reprenen les jornades monogràfiques pendents de celebració, així com la jornada final.
Mentrestant continua actiu l'espai de participació online Participa on es poden consultar les sessions que s'han dut a terme fins ara, documentació sobre els grups de treball i també s'hi poden fer propostes. https://participa.gencat.cat/processes/vinsvinents.
Vins Vinents neix fruit de la voluntat manifesta de l'INCAVI i l'AVC d'organitzar un gran congrés sectorial per proposar estratègies de futur, amb l'acord del Consell Assessor de l'INCAVI, format per les dotze denominacions d'origen catalanes, JARC, Unió de pagesos, Federació de Cooperatives Agràries de Catalunya, Institut del Cava, Pimecava, ACC1Ó, Prodeca i els Departaments d'Agricultura, Empresa i Coneixement, Salut i Cultura de la Generalitat de Catalunya.
Seran dues jornades telemàtiques, el 14 i el 23 de juliol, organitzades pel Grup de Treball dedicat a la Recerca del Vi
Des de Vins Vinents s'han programat dues jornades telemàtiques en el marc del grup de treball dedicat a la Recerca del Vi.
Les jornades donen resposta a dos dels eixos de debat d'aquest grup: la capitalització de la recerca i la necessitat de treure'n profit per tal de què tingui més efectes de transferència al sector; i, per altra banda, una de les línies que mostra més interès en el sector, com és la recerca dels efectes científicament demostrats com a positius sobre el metabolisme del consumidor que té el vi, en consum moderat.
La primera jornada tindrà lloc el dimarts 14 de juliol, a les 17h i comptarà amb una ponència d'Eloi Montcada, enginyer agrònom i clúster manager d'INNOVI, clúster català de la vinya i el vi.
La jornada tindrà una primera part on es mostraran algunes evidències de la baixa capitalització de la recerca realitzada i una segona part on s'explicaran algunes experiències d'èxit d'altres països.
La segona jornada tindrà lloc el dijous 23 de juliol i es comptarà amb una ponència del Dr.
Ramon Estruch que explicarà els darrers estudis realitzats en recerca dels efectes beneficiosos del consum moderat de vi sobre la salut.
Estruch és Consultor Sénior de Medicina Interna de l'Hospital Clínic de Barcelona i professor de la Facultat de Medicina de la UB.
Les seves principals línies de recerca, on ha publicat més de 300 articles, són sobre els efectes de la dieta mediterrània i els seus components en les malalties cardiovasculars i altres, i els efectes del consum moderat de vi i cervesa en la salut.
Les inscripcions es poden fer al següent enllaç: ruralcat.gencat.cat/inscripcionspatt
El passat mes d'abril, el comitè científic va decidir posposar les sessions presencials de les jornades monogràfiques dels grups de treball davant la situació de la pandèmia de la COVID19, però des d'alguns dels grups de treball s'ha anat avançant i treballant de forma telemàtica, mostra d'això són aquestes jornades prevista pel proper mes de juliol.
A hores d'ara s'està a l'espera de veure com evoluciona l'actual situació de COVID19 per valorar quan es reprenen les jornades monogràfiques pendents de celebració, així com la jornada final.
Mentrestant continua actiu l'espai de participació online Participa on es poden consultar les sessions que s'han dut a terme fins ara, documentació sobre els grups de treball i també s'hi poden fer propostes. https://participa.gencat.cat/processes/vinsvinents.
Vins Vinents neix fruit de la voluntat manifesta de l'INCAVI i l'AVC d'organitzar un gran congrés sectorial per proposar estratègies de futur, amb l'acord del Consell Assessor de l'INCAVI, format per les dotze denominacions d'origen catalanes, JARC, Unió de pagesos, Federació de Cooperatives Agràries de Catalunya, Institut del Cava, Pimecava, ACC1Ó, Prodeca i els Departaments d'Agricultura, Empresa i Coneixement, Salut i Cultura de la Generalitat de Catalunya.
Assegurar i millorar la qualitat de la verema sense perdre la identitat i tipicitat del vi de la zona
El proper dijous, 27 de febrer, a la Sala del Molí del Castell de Verdú es presentaran els resultats finals d'un seguiment tècnic que l'INCAVI ha fet durant dos anys en dues vinyes de la subzona Valls del Corb de la DO Costers del Segre per tal d' aplicar i valorar les eines de suport en la decisió del reg i optimitzar el seu bon ús.
També, a més dels resultats de l'estudi, es tastaran els vins de les parcel·les de seguiment de reg.
Aquest estudi tècnic s'ha fet perquè la introducció del reg a una gran part de les vinyes de la Vall del Corb suposa pel sector poder regularitzar les produccions en el temps, com a base de la sostenibilitat de les empreses.
Però, la gestió del reg exigeix una òptima decisió del moment i quantitat d'aigua a aplicar, una bona estratègia que asseguri i millori la qualitat de la verema sense perdre la identitat i tipicitat del vi de la zona.
Per aquest motiu, aquesta jornada és important per traslladar els resultats a productors i elaboradors de la zona perquè puguin aplicar-ho als seus conreus.
La jornada començarà a les 10h amb una presentació per part de l'alcalde de Verdú, Josep Mas, i Maite Sisquella com a representant de l'Oficina del Regant.
Seguidament, els tècnics de viticultura de l'INCAVI, Lluís Giralt i Elisabet Perna presentaran els resultats finals del seguiment de la introducció de reg.
Després, es farà un debat obert sobre els plantejaments de futur en l'aplicació del reg a la Vall del riu Corb, moderat pel cap de servei de Viticultura i Enologia de l'INCAVI, Xoán Elorduy i un tast de vins de les parcel·les de seguiment del reg a càrrec de Clàustre Grau, tècnica de l'INCAVI.
La jornada la clourà el director general de l'INCAVI, Salvador Puig.
Aquesta jornada està organitzada per l'INCAVI, la DO Costers del Segre, l'Oficina del Regant i l'ADV Vall del Corb.
Més informació i programa de la jornada, aquí: https://ruralcat.gencat.cat/c/document_library/get_file? uuid=14b00cb4-0936-4c9b-bf29-4772c33edd5f&groupId=20181
En aquesta edició hi participaran 68 biblioteques que programaran més de 400 activitats
Un total de 68 biblioteques públiques de tot Catalunya participaran enguany a la 8a edició del cicle Biblioteques amb DO, una iniciativa que vol fomentar la lectura a partir de la seva relació amb la cultura vinícola.
La directora general de Creació, Acció Territorial i Biblioteques, Àngels Ponsa i el director dels Serveis Territorials de Cultura de Lleida, Miquel A. Cullerés han presentat avui a la ciutat de Lleida els eixos bàsics del programa Biblioteques amb DO que, durant 12 mesos i a tot el territori, promourà més de 400 activitats a través de les biblioteques públiques.
En aquesta vuitena edició es posarà l'accent en la figura de la dona en el món del vi.
Les activitats programades per les biblioteques públiques es faran de gener a novembre de manera que cada mes se centraran els actes en una zona vinícola determinada.
A través de diferents tipus d'activitats per a tots els públics com lectures en veu alta, debats amb professionals, lectures musicades o passejades literàries els participants s'endinsaran en un món que encara està per descobrir.
Biblioteques amb DO és un projecte impulsat per la Direcció General de Creació, Acció Territorial i Biblioteques del Departament de Cultura de la Generalitat de Catalunya a través del Servei de Biblioteques amb el suport de l'Incavi (Institut Català de la Vinya i el Vi).
La consolidació i èxit d'aquesta iniciativa rau en la col·laboració en l'àmbit local entre les biblioteques públiques, els cellers, les cooperatives, les oficines de turisme, artistes, consells reguladors de cadascuna de les denominacions d'origen i, també en la implicació de la Institució de les Lletres Catalanes (ILC).
Biblioteques amb DO va començar el 2013 amb 25 biblioteques, en set edicions ha multiplicat el nombre de biblioteques implicades fins a 70 i uns 20.000 participants a les 400 activitats organitzades a les biblioteques.
El Reial Decret 463/2020, pel qual es declara l'estat d'alarma amb motiu del coronavirus SARS-CoV-2, restringeix els desplaçaments de la població als estrictament necessaris.
Per evitar que la població hagi de desplaçar-se a les oficines de les administracions públiques per presentar documents, s'han anul·lat tots els terminis relacionats amb els procediments administratius, fins que s'hagi superat la situació i perdi vigència l'esmentat Reial Decret.
Per tot això i també com a mesura de prevenció i protecció dels seus treballadors públics, l'INCAVI ha tancat les seus de Vilafranca i de Reus.
En cas que vulgueu contactar amb l'INCAVI, podeu fer-ho per correu electrònic a [EMAIL]